Twee vas oor Levubu-plaasmoordHennie Bonnema. Foto: Verskaf Twee mans is in hegtenis geneem in verband met die moord op Hennie Bonnema, die boer wat verlede week Dinsdagaand op sy plaas in die Levubu-omgewing in Limpopo vermoor is. Ao Mokola, woordvoerder van die polisie, het aan Maroela Media bevestig die twee mans, onderskeidelik 22 en 25 jaar oud, is in Levubu in hegtenis geneem. “Die polisie het ŉ wenk ontvang van hul informante, en die mans is in hegtenis geneem,” het hy gesê. Die mans sal na verwagting Maandag in die landdroshof in Louis Trichardt verskyn. Maroela Media het vroeër berig Bonnema (62) se bebloede liggaam is op 18 Oktober omstreeks 23:00 deur sy seun en skoondogter buite sy plaashuis gevind. Jan Bonnema, Hennie se broer, het vroeër gesê hy het die aand by sy suster en swaer gaan eet en is omstreeks 21:30 by hulle weg. “Ons het ŉ reëling dat ons altyd mekaar laat weet as die ander een veilig by die huis is, maar Hennie het nooit laat weet hy is tuis nie,” het Jan verduidelik. Nadat Hennie nie sy telefoon geantwoord het nie, het sy suster een van sy seuns, Hendrik, gebel. Hendrik en sy vrou is na die plaas om ondersoek in te stel en het Hennie se liggaam op die trappe naby die huis aangetref. “Die huis het ŉ heining en ŉ elektriese hek. Ons vermoed Hennie het ingery en by die motorhuis het iets hom gepla, hy het onraad vermoed. Hy het omgedraai en probeer om weer uit die erf te ry, maar voor die hek het hulle hom oorval. Hy is daar met ŉ skerp voorwerp gesteek en geslaan en is daar dood,” het Jan gesê. “Die aanvallers het vermoedelik daarna sy liggaam gesleep tot by die huis, waar hy gevind is. Dit is nou maar ŉ raaisel hoekom hulle dit gedoen het.” Volgens Jan het die aanvallers vermoedelik Hennie se huissleutels gebruik om die agterdeur oop te sluit om toegang tot die huis te kry. Hulle het gevlug voordat enigiemand hulle gesien het. “Ons dink terwyl Hendrik by die voordeur by Hennie was, het die aanvallers by die agterdeur uitgevlug,” het Jan gesê. Dit is nog nie duidelik wat uit die huis gesteel is nie. Hennie het saam met sy seuns, Hendrik en Pieter, met avokado’s, piesangs en makadamianeute geboer. Hy het alleen gebly nadat sy vrou, Nelia, in 2013 aan kanker oorlede is. Jan woon op ŉ plaas ongeveer 2 km verder. Maroela Media het verlede jaar berig oor Jan en sy vrou, Elize, wat ook op hul plaas aangeval en met pangas geslaan is. Hulle is ná die aanval in die hospitaal opgeneem, maar die volgende dag weer ontslaan.